જમનાની જેમ માધુરી (નામ બદલ્યું છે) પણ એક ન્યૂડ મૉડેલ છે અને આ કામનો ઘણો લાંબો અનુભવ ધરાવે છે. ૧૯ વર્ષની ઉંમરથી તે ન્યૂડ મૉડેલિંગ કરતી આવી હોઈ આ વ્યવસાયમાં તેને બે દાયકાથી વધુ સમય થઈ ગયો છે. ગુજરાત અને દેશના અનેક નામીઅનામી કલાકારો માટે તે નગ્ન પોઝ આપી ચૂકી છે. માધુરીનું માનવું છે કે આ કામ બહુ અઘરું છે. ઘણીવાર એક જ અવસ્થામાં બેસી રહેવાથી પગ સૂન થઈ જાય છે. સામાન્ય રીતે ચિત્રકાર મૉડેલને વચ્ચે વચ્ચે ૧૫ મિનિટનો બ્રેક આપતાં હોય છે. પણ ઘણીવાર તેઓ પોતાના કામમાં એટલા બધાં ખોવાઈ જતા હોય છે કે, તેમને ખ્યાલ નથી રહેતો કે એક જીવતી વ્યક્તિ તેમની સામે એક જ પોઝમાં ક્યારની બેઠી છે. માણસ એક જ પોઝમાં કેટલો સમય બેસી શકે? તે એમ પણ જણાવે છે કે, જો પોઝ દેતી વખતે મૉડેલ સંકોચ અનુભવે, શરમાય, વારેઘડીએ હલનચલન કરતી રહે તો તેને ફરી કામ મળવામાં મુશ્કેલી પડે છે. ક્યારેક ચિત્રકારની અનુકૂળતા મુજબ તેણે વારંવાર પોઝ બદલવો પણ પડતો હોય છે. હવે તો કૉલગર્લ પણ ન્યૂડ પોઝ આપવા માટે તૈયાર હોય છે, પણ એના માટે તે તગડી રકમ માંગતી હોઈ સામાન્ય ન્યૂડ મૉડેલની માગ જળવાઈ રહી છે.